चैम्पियंस लीग : रेडबैक्स ने दर्ज की पहली जीत  
चैम्पियंस लीग ट्वेंटी-20 टूर्नामेंट के ग्रुप-बी मुकाबले में ऑस्ट्रेलिया रेडबैक्स टीम ने कोलकाता नाइट राइडर्स टीम को 19 रन से पराजित कर दिया।
राजीव गांधी स्टेडियम में मंगलवार को चैम्पियंस लीग ट्वेंटी-20 टूर्नामेंट के ग्रुप-बी मुकाबले में ऑस्ट्रेलिया रेडबैक्स टीम ने कोलकाता नाइट राइडर्स टीम को 19 रन से पराजित कर दिया। इस तरह रेडबैक्स ने टूर्नामेंट में पहली जीत दर्ज की। कैलम फर्ग्युसन को 70 रनों की शानदार अर्द्धशतकीय पारी के लिए मैन आफ द मैच चुना गया।     टॉस जीतकर पहले बल्लेबाजी करते हुए रेडबैक्स टीम ने निर्धारित 20 ओवरों में पांच विकेट के नुकसान पर 188 रन बनाए। इसके जवाब में बल्लेबाजी करने उतरी नाइट राइडर्स टीम ने 20 ओवर में नौ विकेट के नुकसान पर 169 रन ही बना सकी।   कोलकाता नाइट राइडर्स की ओर से मनोज तिवारी ने सर्वाधिक 40 रन बनाए। टेन डोशेट ने 32 रनों की पारी खेली। तिवारी ने 31 गेंदों में दो चौके और दो छक्के लगाए। डोशेट 16 गेंदों में तीन चौके और दो छक्के लगाए।    नाइट राइडर्स की शुरुआत अच्छी नहीं रही और दूसरे ही ओवर में उसने मानविंदर बिसला का विकेट 15 रन के कुल योग पर गंवा दिया। बिसला ने 11 गेंदों में तीन चौके की मदद से 13 रन बनाए। शाकिब अल हसन पांचवें ओवर में 13 रन बनाकर और कप्तान गौतम गम्भीर सातवें ओवर में नौ रन बनाकर आउट हुए।   जैक्स कैलिस 19 गेंदों में दो चौके की मदद से 20 रन बनाकर पवेलियन लौटे। कैलिस और मनोज तिवारी के बीच चौथे विकेट के लिए 35 रनों की साझेदारी हुई। यूसुफ पठान ने पांच रन बनाए जबकि ब्रेट ली बिना खाता खोले पवेलियन लौट गए।     रेडबैक्स की ओर से डेनियल हैरिस और गैरी पुटलैंड ने तीन-तीन विकेट चटकाए जबकि केन रिचडर्सन को दो विकेट मिले। नेथन लियोन को एक सफलता मिली।   इससे पहले टॉस जीतकर पहले बल्लेबाजी करते हुए रेडबैक्स टीम ने निर्धारित 20 ओवरों में पांच विकेट के नुकसान पर 188 रन बनाए।   मध्यक्रम के बल्लेबाज कैलम फर्ग्युसन की 70 रनों की शानदार अर्द्धशतकीय पारी की बदौलत रेडबैक्स टीम ने कोलकाता नाइट राइडर्स के समक्ष जीत के लिए 189 रनों का विशाल लक्ष्य रखा।  फर्ग्युसन ने 40 गेंदों का सामना करते हुए 70 रनों की धुआंधर पार खेली। इस दौरान उन्होंने पांच चौके तथा चार छक्के  लगाए। डेनियल क्रिस्टियन ने दूसरी छोर पर उनका भरपूर साथ दिया। दोनों ने चौथे विकेट के लिए 84 रनों की साझेदारी की। क्रिस्टियन 42 रन बनाकर आउट हुए। उन्होंने 27 गेंदों का सामना किया और चार चौके तथा दो छक्के लगाए।  इससे पहले रेडबैक्टस टीम ने कैमरन बोर्गास 14, कप्तान माइकल क्लींगर (20) और डेनियल हैरिस (26) के विकेट गंवाए।  हैरिस 45 रन के कुल योग पर पवेलियन लौटे थे जबकि क्लींगर का विकेट 51 रन के कुल योग पर गिरा। क्लींगर ने 18 गेंदों पर दो चौके लगाए। हैरिस ने 19 गेंदों पर दो चौके और दो छक्के जड़े।  लक्ष्मीपति बालाजी नाइट राइडर्स के सबसे सफल गेंदबाज रहे। उन्होंने दो विकेट चटकाए। तेज गेंदबाज ब्रेट ली और हरफनमौला यूसुफ पठान को एक-एक विकेट मिले।  दोनों टीमें अपना पहला मुकाबला हार चुकी हैं। नाइट राइडर्स को पहले मुकाबले में इंग्लिश काउंटी क्लब समरसेट के हाथों पांच विकेट से हार झेलनी पड़ी थी जबकि रेडबैक्स को दक्षिण अफ्रीका की वॉरियर्स टीम ने 50 रनों से मात दी थी।